CELEX: 32014D0246
Language: lt
Date: 1398643200000
Title: 2014/246/ES: 2014 m. balandžio 28 d. Komisijos įgyvendinimo sprendimas dėl Argentinos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus  Tekstas svarbus EEE

3.5.2014   
            
            
               LT
            
            
               Europos Sąjungos oficialusis leidinys
            
            
               L 132/68
            
         KOMISIJOS ĮGYVENDINIMO SPRENDIMAS
   2014 m. balandžio 28 d.
   dėl Argentinos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
   (Tekstas svarbus EEE)
   
      (2014/246/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 5 straipsnio 6 dalį,
   kadangi:
   
               (1)
            
            
               2012 m. spalio 22 d. Komisija Europos vertybinių popierių ir rinkų institucijai (EVPRI) suteikė įgaliojimus, prašydama pateikti rekomendaciją dėl Argentinos teisės ir priežiūros sistemos techninio įvertinimo kredito reitingų agentūrų atžvilgiu;
            
         
               (2)
            
            
               2013 m. gegužės 31 d. pateiktoje techninėje rekomendacijoje ir 2013 m. gruodžio 18 d. pateiktoje atnaujintoje techninėje rekomendacijoje EVPRI nurodė, kad pagal rezultatus kredito reitingų agentūroms taikomą Argentinos teisės ir priežiūros sistemą galima palyginti su nustatytąja Reglamente (EB) Nr. 1060/2009;
            
         
               (3)
            
            
               pagal Reglamento (EB) Nr. 1060/2009 5 straipsnio 6 dalies antrą pastraipą turi būti įvykdytos trys sąlygos, kad trečiosios valstybės teisės ir priežiūros sistema būtų pripažinta lygiaverte to reglamento reikalavimams;
            
         
               (4)
            
            
               pirmoji sąlyga: kredito reitingų agentūros turi turėti trečiųjų šalių leidimą arba būti jose registruotos, joms nuolat turi būti taikoma veiksminga priežiūra ir jos privalo laikytis taisyklių. Argentinos teisės ir priežiūros sistema veikia nuo 1992 m. Neseniai ji buvo peržiūrėta ir sustiprinta, ir šiuo metu ją sudaro Įstatymas Nr. 26.831 (Kapitalo rinkų įstatymas), priimtas 2012 m. lapkričio 29 d., papildytas 2013 m. liepos 29 d. dekretu Nr. 1023/13, kuriuo nustatomi bendrieji Argentinos kapitalo rinkų principai, įskaitant kredito reitingų agentūroms taikomus aukšto lygio principus, ir naujieji Nacionalinės vertybinių popierių komisijos (Comision Nacional de Valores, CNV) įgyvendinimo reglamentai, priimti Bendrąja rezoliucija Nr. 622/2013; visi galiojantys. Kredito reitingų agentūros taip pat privalo laikytis visų Tarptautinės vertybinių popierių komisijų organizacijos (IOSCO) elgesio kodekso nuostatų. Pagal šią reguliavimo sistemą kredito reitingų agentūros turi būti registruotos ir nuolat prižiūrimos CNV. Įstatyme Nr. 26.831 nustatytos CNV priežiūros ir nuobaudų skyrimo kompetencijos. CNV yra įgaliota vykdyti patikrinimus ir tyrimus jos prižiūrimų fizinių ir juridinių asmenų atžvilgiu, prašyti teisėsaugos institucijų pagalbos, inicijuoti teisinius veiksmus ir pranešti apie nusikaltimus. Dukart per metus CNV vykdo kiekvienos registruotos kredito reitingų agentūros patikras vietoje ir nuotolines patikras. Jei pažeidžiamos taikomos nuostatos, CNV gali skirti sankcijas, kaip antai baudas arba mažiausiai penkerius metus galiojantį draudimą eiti direktoriaus, vadovo, auditoriaus ar reitingų komiteto nario pareigas. CNV taip pat gali laikinai arba visam laikui sustabdyti tų atsakingų asmenų veiklą, taip pat atšaukti kredito reitingų agentūrų registraciją arba leidimą. CNV savo svetainėje veda viešą vykdymo užtikrinimo bylų registrą, kuriame nurodoma, kada pradėtos bylos, koks priimtas sprendimas ir kokios skirtos sankcijos. EVPRI ir CNV sudarytame bendradarbiavimo susitarime numatytas keitimasis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms kredito reitingų agentūroms. Tuo remiantis turėtų būti laikoma, kad kredito reitingų agentūroms Argentinoje taikomi leidimų išdavimo arba registracijos reikalavimai yra lygiaverčiai Reglamente (EB) Nr. 1060/2009 nustatytiems reikalavimams, o kredito reitingų agentūroms taikoma Argentinos priežiūros ir reikalavimų laikymosi užtikrinimo tvarka yra taikoma veiksmingai ir užtikrinamas jos laikymasis;
            
         
               (5)
            
            
               antroji sąlyga: kredito reitingų agentūroms trečiojoje šalyje turi būti taikomos teisiškai įpareigojančios taisyklės, kurios būtų lygiavertės Reglamento (EB) Nr. 1060/2009 6–12 straipsniuose ir I priede nustatytoms taisyklėms, išskyrus to reglamento 6a, 6b, 8a, 8b, 8c ir 11a straipsnius, I priedo B skirsnio 3 punkto ba papunktį ir 3a bei 3b punktus. Vertinant, kaip vykdoma ši sąlyga, reikėtų tinkamai atsižvelgti į Europos Parlamento ir Tarybos reglamento (ES) Nr. 462/2013 (2) 2 straipsnio 1 dalies nuostatas dėl tam tikrų Reglamento (EB) Nr. 1060/2009 nuostatų taikymo datos. Pagal Argentinos teisės ir priežiūros sistemą kredito reitingų agentūroms turi vadovauti direktorių valdyba, atsakinga už patikimo ir riziką ribojančio kredito reitingų agentūros valdymo užtikrinimą, už tai, kad reitingų nustatymo veikla būtų nepriklausoma ir kad interesų konfliktai būtų tinkamai nustatomi, valdomi, atskleidžiami ir pašalinami. Tuo tikslu kredito reitingų agentūros privalo priimti tinkamas ir veiksmingas organizacines ir administracines priemones, taip pat per „finansinės informacijos greitkelį“ (Autopista de la informacion financiera) teikti ir nuolat atnaujinti informaciją apie esamus ir galimus interesų konfliktus, susijusius su reitingų komiteto nariais, valdybos nariais, vadovais ir darbuotojais. Kredito reitingų agentūros privalo įvesti ir palaikyti nuolatinę veiksmingą atitikties užtikrinimo funkciją, kurią vykdantys asmenys veiktų nepriklausomai ir atsiskaitytų tiesiogiai valdybai. Kalbant apie organizacinius procesus ir procedūras, Argentinos teisės ir priežiūros sistemoje numatytos išsamios užsakomųjų paslaugų, apskaitos tvarkymo ir konfidencialumo taisyklės. Kredito reitingų agentūros turi bent kartą per metus atlikti savo reitingų metodikų, modelių ir pagrindinių reitingų nustatymo prielaidų peržiūrą, taip pat stebėti ir bent keturis kartus per metus peržiūrėti savo reitingus. Argentinos sistemoje yra daug įvairių atskleidimo reikalavimų, susijusių su kredito reitingais ir reitingų nustatymo veikla, kaip antai privalomas reitingo kategorijų naudojimas, reikalavimas, kad kredito reitingai būtų iš karto paskelbti po svarstymo reitingų komitete ir kad visi reitingai ir reitingų ataskaitos būtų pateikti skelbti CNV svetainėje per „finansinės informacijos greitkelį“. Todėl interesų konfliktų valdymo, organizacinių procesų ir procedūrų, kuriuos turi taikyti kredito reitingų agentūra, reitingų ir reitingų nustatymo metodikų kokybės, kredito reitingų atskleidimo, taip pat bendro ir periodinio informacijos apie kredito reitingų nustatymo veiklą atskleidimo srityse Argentinos teisės ir priežiūros sistema turėtų duoti tokių pat rezultatų kaip Reglamentas (EB) Nr. 1060/2009. Tai suteikia lygiavertę apsaugą, t. y. užtikrina kredito reitingų agentūrų sąžiningumą, skaidrumą bei gerą valdymą ir kredito reitingų nustatymo veiklos patikimumą;
            
         
               (6)
            
            
               trečioji sąlyga: reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir jų nustatymo metodikas. CNV yra administracinė institucija, todėl jai taikomas 1972 m. balandžio 3 d. Įstatymas 19.549 ir administracinio proceso teisė. CNV veikia per administracinius teisės aktus, neviršydama jai suteiktų įgaliojimų. Kiek galima įsitikinti, nėra jokių teisinių nuostatų, kurios suteiktų įgaliojimus CNV ar kokiai nors kitai valdžios institucijai daryti įtaką kredito reitingų turiniui ar jų nustatymo metodikai;
            
         
               (7)
            
            
               atsižvelgiant į išnagrinėtus veiksnius, galima laikyti, kad Argentinos kredito reitingų agentūrų teisės ir priežiūros sistema atitinka Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas. Todėl Argentinos kredito reitingų agentūrų teisės ir priežiūros sistema turėtų būti laikoma atitinkančia Reglamentu (EB) Nr. 1060/2009 nustatytą teisės ir priežiūros sistemą. Komisija, gaudama informaciją iš EVPRI, toliau turėtų stebėti Argentinos kredito reitingų agentūrų teisės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą;
            
         
               (8)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (EB) Nr. 1060/2009 5 straipsnį, Argentinoje veikianti kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. balandžio 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).